पीएम कप फाइनल आज
त्रिभुवन आर्मी क्लब र नेपाल एपीएफ क्लब सोमबार प्रधानमन्त्री कप अन्तरप्रदेश एकदिवसीय क्रिकेट प्रतियोगिताको उपाधि लागि खेल्दै छन् ।
काठमाडौँ — त्रिभुवन आर्मी क्लब र नेपाल एपीएफ क्लब सोमबार प्रधानमन्त्री कप अन्तरप्रदेश एकदिवसीय क्रिकेट प्रतियोगिताको उपाधि लागि खेल्दै छन् ।आर्मीसँग लगातार दोस्रो पटक उपाधि जित्ने अवसर रहेको छ । गत वर्ष भएको पहिलो संस्करणको फाइनल वर्षाले बिथोलिएपछि आर्मी र नेपाल पुलिस क्लब संयुक्त विजेता बनेका थिए ।मौसम पूर्वानुमानलाई हेर्ने हो भने इतिहास दोहोरिने सम्भावना प्रवल छ । सोमबार पनि वर्षा हुने सम्भावना रहेको छ । निर्धारित तालिकाअनुसार आइतबार हुने भनिएको फाइनल आयोजकले सोमबारलाई सारेको हो । जबकि आइतबार मौसम सफा रहेको थियो ।आर्मीले सेमिफाइनलमा प्रदेश नम्बर ५ लाई तथा एपीएफले वर्षाले प्रभावित विभागीय ‘डर्बी’ मा पुलिसलाई पराजित गरी फाइनल पुगेको हो । आर्मी र एपीएफ समूह चरणमा पनि भिडेका थिए, जसमा आर्मी ७० रनले विजयी भएको थियो ।